Morten Bødskov (S), 2008-10-09:
Dansk og international økonomi er i en yderst alvorlig situation.
Igennem måneder har usikkerheden i bankverdenen præget forsiderne af aviserne og tophistorierne i tv-avisernes nyhedsudsendelser.
Den ene kæmpebank efter den anden er faldet i grus, og der tales om bankkrak og nedsmeltninger, og alle vi andre tænker på vores pensionsopsparinger, vores job og velfærdens fremtid.
Kort før sommerferien kom bankkrisen også for alvor til Danmark.
Yderst risikofyldte udlån til ejendomsinvesteringer og en grådig ledelse med guldrandede aktieoptionsprogrammer fik Roskilde Bank til at bukke under.
Resultatet er katastrofer for helt almindelige familier, pensionister og andre, som i god tro havde stolet på bankens rådgivning om at købe egne aktier.
Samtidig med det accelererede den globale finanskrise, og mistilliden mellem bankerne har gjort det vanskeligt for selv sunde banker at fremskaffe den nødvendige likviditet til at holde aktiviteterne kørende.
Et forsvar mod krisen og ønsket om at sætte en stopper for bankdirektørernes grådighed og ansvaret for at beskytte bankkunder og begrænse skaderne fik Socialdemokraterne til at fremsætte en ambitiøs handlingsplan, som skulle sikre øget stabilitet i den danske bankverden.
Vi fremsatte seks punkter, og vi vil stoppe aflønning via aktieoptioner til direktionsmedlemmer i finansielle virksomheder, sikre større åbenhed om bankernes økonomiske situation og stoppe salg af egne aktier til private kunder, forbedre indskydergarantien, etablere en nødfond finansieret af bankerne selv til at imødegå finansielle kriser og sidst, men ikke mindst sikre en nødhjælpspakke til Finanstilsynet.
Vi er derfor tilfredse med, at regeringen endte med at indse nødvendigheden af de socialdemokratiske forslag.
Den pakke, vi behandler i dag, er god og kan forhåbentlig genskabe tilliden mellem bankerne og trygheden for os i forbindelse med vores indeståender, pensioner og troen på fremtiden.
Krisens omfang, tror jeg, har overrasket os alle, og derfor skal der handles nu.
Derfor støtter Socialdemokraterne selvfølgelig også den statsgaranti, vi nu spænder ud under vores finansielle sektor.
For Socialdemokraternes tilslutning til aftalen har det været afgørende, at bankerne selv går forrest i forbindelse med løsningen af eventuelle problemer.
Med gigantiske overskud de senere år har bankerne råd til bidrage mere, så skatteyderne ikke står først, når regningen skal betales for finanskriser og risikofyldt og uacceptabel adfærd fra ledelsernes side.
Vi er tilfredse med aftalens garantiordning på 35 mia. kr., som bankerne selv bidrager med.
Dernæst sikrer aftalen, at grådigheden kan stoppes.
Endelig er Socialdemokraterne særdeles tilfredse med, at kontrollen med finanssektoren nu styrkes.
Finanstilsynet sikres nu langt bedre muligheder for at overvåge uacceptabel adfærd og får samtidig tilført 10 mio. kr. årligt til dette arbejde, fuldstændig i forlængelse af den socialdemokratiske plan.
Den globale finanskrise og usikkerheden i den danske bankverden er en påmindelse om, at tillid er godt, men kontrol er bedre.
Derfor ser Socialdemokraterne frem til, at vi efter denne aftales ophør får sikret grundlaget for en adfærd i finansverdenen, som ikke bidrager til forargelse, men skaber tillid.
Der skal strammes yderligere op på aktieoptionsprogrammer, salg af egne aktier, kontrol med bankerne, og deres eget ansvar for fremtidige kriser skal være større.
Forhåbentlig tager vi nu i dag et stort skridt i sikringen af stabiliteten af dansk økonomi.
Sammen tager vi et stort ansvar, og nu appellerer vi så til, at regeringen påtager sig sit ansvar for at sikre, at skaderne af den finansielle uro minimeres, så væksten og beskæftigelsen i Danmark kan fastholdes på et højt niveau og endnu flere familier ikke kastes ud i utryghed og arbejdsløshed.
Det ansvar er Socialdemokraterne også parate til at tage.
Regeringen har understreget vigtigheden af et bredt samarbejde på det her område.
I den sammenhæng skal vi understrege, at vi har meget, meget svært at forstå, hvorfor man ikke vil lukke SF ind som en del af et usædvanligt og historisk bredt forlig om en så vigtig aftale som denne.
Men på trods af det og med disse ord kan Socialdemokraterne støtte lovforslaget.